ΓΡΑΠΤΗ ΕΡΩΤΗΣΗ E-2597/98

υποβολή: Konstantinos Hatzidakis (PPE) προς την Επιτροπή

(1 Σεπτεμβρίου 1998)

Θέμα: Πορεία υλοποίησης του Εθνικού Κτηματολογίου της Ελλάδας

Το συγχρηματοδοτούμενο από την Ευρωπαϊκή Επιτροπή και το ελληνικό κράτος έργο για την κατάρτιση του Εθνικού Κτηματολογίου της Ελλάδας εμφανίζεται προβληματικό. Πρόσφατα μάλιστα η Ευρωπαϊκή Επιτροπή απέστειλε επιστολή στην ελληνική κυβέρνηση με την οποία της ζητάει τις παρατηρήσεις της για καταγγελίες σχετικά με διακριτική μεταχείριση σε βάρος αλλοδαπών μελετητών που ενδιαφέρονται να συμμετάσχουν στην υλοποίηση του έργου καθώς στη σχετική προκήρυξή τους ζητούνται τυπικά προσόντα εμπειρίας που δεν ζητούνται από τους Έλληνες μελετητές.

Θα μπορούσε σε σχέση με το έργο του Κτηματολογίου να με πληροφορήσει η Επιτροπή:

1. ποια είναι η μέχρι στιγμής απορρόφηση πόρων του έργου και τι έχει επιτευχθεί μέχρι στιγμής με αυτούς καθώς και ποιο είναι το ύψος της μείωσης του προϋπολογισμού του έργου που έχει αποφασιστεί;

2. εάν είναι γενικά ικανοποιημένη από τη διοίκηση του έργου από την ΚΤΗΜΑΤΟΛΟΓΙΟ Α.Ε. αλλά και από την πρόσληψη συμβούλου διαχείρισης, με δεδομένη τη σύγχυση αρμοδιοτήτων που εξακολουθεί να παρατηρείται,

3. εάν γνωρίζει ότι καθυστερεί εδώ και δύο χρόνια η κατάθεση στην Ελληνική Βουλή του Νόμου που θα διέπει τη λειτουργία του Κτηματολογίου και ο οποίος θα προβλέπει επίσης τη δυνατότητα ίδρυσης Κτηματολογικών Γραφείων, τα οποία και θα αντικαταστήσουν σταδιακά τα Υποθηκοφυλάκια,

4. εάν πιστεύει ότι τηρούνται οι απαιτήσεις διαφάνειας στην υλοποίηση του έργου με δεδομένο ότι δημιουργήθηκαν ερωτηματικά στον πρόσφατο διαγωνισμό για μελέτες κτηματογράφησης ύψους 24 δις δρχ., τα οποία οδήγησαν και στην παρέμβαση του αρμόδιου Υπουργού προς την ΚΤΗΜΑΤΟΛΟΓΙΟ Α.Ε. για τήρηση των αναγκαίων αρχών διαφάνειας, νομιμότητας και ισονομίας.

Απάντηση της κας Wulf-Mathies εξ ονόματος της Επιτροπής

(10 Νοεμβρίου 1998)

1. Προς το παρόν, 341 κοινότητες έκτασης 8.000 km2 έχουν μπει στο κτηματολόγιο. Το κόστος των εργασιών αυτών ανέρχεται σε 37,383 δισεκατ. δραχμές (περίπου 111 εκατ. ECU). Ο προϋπολογισμός του επιχειρησιακού προγράμματος περιβάλλοντος που προορίζεται για το κτηματολόγιο ήταν αρχικά 179,5 εκατ. ECU και μειώθηκε σε 145 εκατ. ECU στο τέλος του 1997.

Οι κοινοτικές αναλήψεις υποχρεώσεων που αντιστοιχούν στο κτηματολόγιο ανέρχονται προς το παρόν σε 64,4 εκατ. ECU και οι πληρωμές προς την Ελλάδα σε 36,7 εκατ. ECU. Οι δαπάνες που πραγματοποιήθηκαν επιτόπου ανέρχονται προς το παρόν σε 14 δισεκατ. δρχ. (περίπου 42 εκατ. ECU) (61 % του ποσού που αντιστοιχεί στην υπαγωγή στο κτηματολόγιο των 66 κοινοτήτων που καλύφθηκαν από την πρώτη δόση, 20 % του ποσού που αντιστοιχεί στην υπαγωγή στο κτηματολόγιο 54 κοινοτήτων που καλύφθηκαν από τη δεύτερη δόση και 19 % του ποσού αντιστοιχεί στην υπαγωγή στο κτηματολόγιο των 221 κοινοτήτων που καλύφθηκαν από την τρίτη δόση).

2. Η Επιτροπή είναι γενικώς ικανοποιημένη από τη διαχείριση του έργου αν ληφθεί υπόψη το γεγονός ότι η εταιρεία δεν λειτουργεί ακόμα πλήρως και πρέπει να προσλάβει και άλλο προσωπικό.

3. Η Επιτροπή γνωρίζει ότι ο νόμος σχετικά με τη λειτουργία του κτηματολογίου έχει κατατεθεί πρόσφατα στο ελληνικό Κοινοβούλιο. Ο νόμος αυτός αποτελεί το δεύτερο και τελευταίο τμήμα του νομικού πλαισίου που ήταν αναγκαίο για την υλοποίηση και τη λειτουργία του κτηματολογίου.

4. Η Επιτροπή δεν έχει λάβει καταγγελίες σχετικά με τη διεξαγωγή της διαδικασίας διαγωνισμού σχετικά με τις συμβάσεις παροχής υπηρεσιών στις οποίες αναφέρεται το Αξιότιμο Μέλος του Κοινοβουλίου και δεν διαθέτει πληροφορίες σχετικά με ενδεχόμενες παρατυπίες που έγιναν κατά την εν λόγω διαδικασία.

Η Επιτροπή έχει ωστόσο λάβει καταγγελία σχετικά με τη διαδικασία διαγωνισμού προηγούμενων μελετών κτηματογράφησης που έθετε μεταξύ άλλων το θέμα της μεταχείρισης των ξένων που υποβάλλουν προσφορά σε σχέση με τους έλληνες υποβάλλοντες προσφορά. Μετά από τις απαντήσεις των ελληνικών αρχών στην επιστολή της Επιτροπής που αναφέρει το Αξιότιμο Μέλος του Κοινοβουλίου, τις δεσμεύσεις και την απόσυρση της καταγγελίας από τον καταγγέλλοντα, η Επιτροπή εξετάζει τη σκοπιμότητα να τη θέσει στο αρχείο.